Publication: Magyar Közlöny
Issue: MK-1999-18 (Year: 1999, Number: 18)
Era: 1990-2004
Section: (T.) és a végrehajtására kiadott 89/1990. (V. 1.) MT rendelet
Paragraph Index: 305

(T.) és a végrehajtására kiadott 89/1990. (V. 1.) MT rendelet (R.) pontatlan szabályozása, valamint a Fővárosi és Pest Megyei Egészségbiztosítási Pénztár vele szemben alkalmazott eljárása miatt fordult segítségért az országgyűlési biztos általános helyetteséhez. Véleménye szerint súlyosan sérült a szociális biztonsághoz és jogbiztonsághoz való alkotmányos joga. A vizsgálat eredményeként megállapítható, hogy a Fővárosi és Pest Megyei Egészségbiztosítási Pénztár nyilvántartása szerint a panaszos 1992. I. 2-ától rendelkezik egyéni vállalkozói tevékenység gyakorlására jogosító engedéllyel. A nyilvántartásba vételről és — főfoglalkozású egyéni vállalkozóként — a járulékfizetési kötelezettségről 1992. IV. 23-án a panaszosnak küldött a pénztár tájékoztatást, amely kitért annak részleteire is, hogy az egyéni vállalkozó a T. 118/A. § értelmében mikor tekinthető kiegészítő tevékenységet folytatónak. Az R. 468. §-a alapján a fegyveres erők hivatásos, valamint továbbszolgáló állománya tagjai részére megállapított szolgálati nyugdíjat attól az időponttól kell öregségi nyugdíjnak tekinteni, amikor a nyugdíjas az ötvenötödik életévét betöltötte. A panaszos az éves jövedelem bevallását mint kiegészítő tevékenységet folytató egyéni vállalkozó tette meg, azonban a jogviszony módosításához szükséges igazolást nem nyújtotta be. 1995-ben a pénztár — a T. 105/C. §-ban foglaltaknak eleget téve — értesítést küldött a panaszosnak arról, hogy a folyószámlájának augusztus havi egyenlege 151 879 Ft túlfizetést mutat. A túlfizetés abból eredt, hogy a befizetések teljesítése mellett — az 1994. évre vonatkozó bevallás hiányában — járulék előírásra nem került sor. A törvénymódosítás alapján a pénztárnak a folyószámlatulajdonosok kérésére a közölt egyenleggel kapcsolatos egyeztetés lehetőségét is biztosítania kellett. A pénztár azonban arra hivatkozva, hogy a többletfeladatok megoldásához tárgyi, személyi többlet erőforrás nem állt rendelkezésére — a személyesen megjelenő ügyfelek folyószámla egyeztetése mellett — elsősorban a hátralék kimutatást reklamáló ügyfelek folyószámlájának rendezésére fektette a hangsúlyt. A túlfizetést mutató egyenlegek egyeztetését türelmi értesítés megküldésével elhalasztotta. A panaszos 1996-ban az 1995. évi egyéni vállalkozásból származó jövedelmét közölte, mely közlés alapján — a pénztár nyilvántartásával megegyezően — főfoglalkozású vállalkozóként a járulék előírására és ebből következően a keletkezett hátralékról történő értesítése történt meg. A panaszosnak 1996. XI. 30-án, az értesítést követő egyeztetés alkalmával nyílt lehetősége arra, hogy közölje, 1991. VII. 1-től szolgálati nyugdíjban részesül. A benyújtott igazolás alapján a pénztár tájékoztatta, hogy 1995. XII. 31-ig egyéni vállalkozóként társadalombiztosítási szempontból főfoglalkozásúnak minősül, azonban az 1995. évi CXVIII. törvénnyel módosított T. kedvező változásaként 1996. január 1-től kiegészítő tevékenységű vállalkozóként baleseti járulékfizetési kötelezettség áll fenn. A személyes eljárás során a folyószámlán mutatkozó hátralék összegéről a pénztár pontos tájékoztatást nem tudott adni, mert hiányzott az 1993. évi bevallás és annak pótlása a panaszos példányából csak ekkor történt meg.

Source: https://magyarkozlony.hu/hivatalos-lapok/66c4f249a6eb3ab597afbc4767dead739aff7499/dokumentumok/4644402bd738c4e1234c59ef130d85816aca6980/letoltes